Jannie du Toit – uitdagings gedurende die inperkingstyd en sy musiekloopbaan van 50 jaar - Solidariteit GildesSolidariteit Gildes Jannie du Toit – uitdagings gedurende die inperkingstyd en sy musiekloopbaan van 50 jaar - Solidariteit Gildes
Tuis / Uncategorized @af / Jannie du Toit – uitdagings gedurende die inperkingstyd en sy musiekloopbaan van 50 jaar
Jannie du Toit is een van Suid-Afrika se bekendste en mees geliefde Afrikaanse liedjieskrywers en sangers. Vanjaar vier hierdie deurwinterde kunstenaar 'n geseënde, ryk geskakeerde musiekloopbaan van 50 jaar.
Sy eerste openbare sanguitvoering was in 1971 by Fanus Rautenbach se Flinkveria-fees in Bronkhorstbaai, ter viering van die tienjarige bestaan van Fanus se gewilde oggendprogram Flink uit die vere. Vyftig jaar en heelwat 'beSTEMmings' later (wat 'n dertigtal vrystellings op solussewe-plate, langspeelplate, kassette, CD's, DVD's asook in die kuberruimte insluit, en ook 'n paar duisend optredes voor gehore, plaaslik en oorsee (in totaal in 21 lande), beplan Jannie om DV vanjaar hierdie mylpaal met 'n paar hoogtepunte te vier.
Jannie gesels oor die impak van die inperkingstyd op hom as kunstenaar en vertel meer oor die beoogde feesjaar.
Watter impak het die inperkingstyd op jou as sanger gehad?
"Dit het tot gevolg gehad dat ek heelwat werksgeleenthede verloor het, maar ek het my met aanlynkonserte en reëlings vir 'n reeks Kerskonserte en die instudering van en repetisie vir 'n nuwe program oor die musiek van Marie Tredoux besig gehou. Ek was ook baie besig om oplossings te soek vir my probleme by my gastehuis – Agterplaas B&B Gastehuis in Melville. Danksy die Vader se seëninge, ongelooflik baie hulp van vriende, die besig bly en op verskillende maniere steeds musiek te maak en die omgee van my liewe vroutjie Therina, het ek geen groot emosionele probleme ervaar nie; ek moes wel groot praktiese probleme die hoof bied. 'n Mens mis dit beslis om nie voor 'n gehoor te sing nie en finansies bly 'n realiteit wat jy nie kan ignoreer nie. Nogtans het ek 'n reeks van 10 minikonserte aangepak om die aandag te vestig op my Kunstefees in die Kleine wat vir 24 Januarie 2021 (sien volledige program hieronder) beplan word – ter viering van my 50 jaar met Afrikaanse musiek. Op die oomblik lyk dit asof dalk net 50 mense per vertoning die vertonings sal mag bywoon, maar ek het geen twyfel dat ek elke liedjie voluit uit my hart gaan sing nie. My passie bly."
Ná maande wat jy weens die inperking nie voor gehore kon optree nie, het jy in samewerking met Jopie Koen ongeveer 37 optredes vir November en Desember 2020 gereël (hoofsaaklik In Kersfeestyd en Die maan deur 'n gaatjie in die nag). Toe word ses optredes aan die einde van die toer, weereens weens strenger inperkings, gekanselleer. Hoe het dit jou geraak?
"Ek het gevoel dat die kansellasie van ses optredes my steeds met meer as 30 heerlike optredes gelaat het – nie sleg vir 2020 nie, het ek gedink. As ons aan die begin van 2020 in sak en as gaan sit het en geen konserte gereël het nie, sou niks gebeur het nie. Ons het met 'n baie goeie hart eers 'n ekstra dag in Jacobsbaai op die Weskus deurgebring en toe die pad huis toe rustig aangepak. Om by die huis te wees, bly altyd een van die lekkerste dinge vir my."
Dink jy die inperkings weens Covid-19 en die feit dat jy dalk vir lank nie voor groot gehore gaan kan optree nie, langtermyngevolge inhou?
"Dis beslis nie maklik nie, maar my entoesiasme het beslis nie verflou nie – ek bly dankbaar vir die wonderlike gawe van musiek en vir oneindige seëninge deur die jare. Ons begin versigtig om verdere konserte te reël, maar ek skryf ook verder aan my outobiografie Onderweg, oor 40 jaar van in Afrikaans sing, wat oorspronklik in 2011 verskyn het. Ek moet nou verder skryf oor 'n ongelooflike heerlike dekade wat verby is. In samewerking met die uitgewers van Onderweg word beplan om later in 2021 'n bygewerkte weergawe aanlyn uit te gee. Met die oog op nog baie jare van musiek maak waarvoor ek bid, sal ek graag hierdie vyftigjarige gedenkjaar positief wil aanwend om my as sanger en liedjiemaker in die kollektiewe bewussyn van Afrikaanse mense te probeer hou."
Die eerste hoogtepunt van die feesjaar is 'n Kunstefees in die Kleine wat vir Sondag 24 Januarie 2021 in die Atterburyteater in Pretoria beplan word. Dit behels opnames van drie programme voor gehore vir uitsending deur kykNET. 'n Dokumentêre TV-program oor Jannie se 50 jaar met Afrikaanse musiek word ook in die vooruitsig gestel.
Program: Kunstefees in die Kleine
12:00: Die maan deur 'n gaatjie in die nag, met Marie Tredoux se liedjies (klavier Chanie Jonker, fluit Annelie Hoberg-du Plessis).
15:00: beSTEMmings – 'n herdenkingsprogram met oorspronklike Afrikaanse liedjies (sy eie, maar ook dié van 'n paar persoonlike vriende) wat hy gedurende sy loopbaan opgeneem het (tjello Susan Mouton, klavier Chanie Jonker).
18:00: Soli Deo Gloria – 'n program van geestelike liedjies met Renette Bouwer en die a capella-groep Breathe as gaskunstenaars.
'n Tiental van Jannie se produksies wat oor die afgelope dekade die lig gesien het, is steeds beskikbaar vir optredes.
Navrae: Jopie Koen by 072 460 5568, info@pierneefteater.co.za OF www.janniedutoit.com
Met Jannie se positiewe ingesteldheid en die wonderlike programme in die vooruitsig, kan aanhangers met verwagting daarna uitsien om Jannie se stem DV vir lank nog te hoor – altyd voluit uit sy hart.